"El mar no es pot adobar" 



Sovint es diu que la millor forma per comprendre el present és 
traslladant-se al passat. "El que has de fer és estudiar i deixar-te de 
bestieses". Aquesta sempre ha estat la resposta dels meus pares quan 
he plantejat la idea de seguir la tradició familiar i dedicar-me al món 
de la pesca. A la meva esquena, m'agradi o no, més de quatre 
generacions dedicades al mar. Tot un llegat familiar que jo no 
perpetuaré i que amb mi morirà. 

De família marinera, des de ben petit se m'ha inculcat l'amor pel mar, 
però també la seva distància. "Es una feina molt dura, no té futur, 
d'això no podràs viure, l'esforç no està pagat, quan plou i fa fred 
també has de treballar...", el llistat de penúries i dificultats és 
interminable. He crescut escoltant que el mar no té futur, però ara ho 
vull copsar en primera persona. Realitat o temors familiars ? Com he 
dit, amb el viatge al passat podré començar a entendre el present. 

1. Els records d'en Cabossa 

Vinrut, Raps, Sereno, Potes; i fins i tot Caparrut o Nas tort. El Port de 
Vilanova i la Geltrú no n'és una excepció. Com si d'una tradició 
ancestral es tractés, si hi ha algun tret distintiu dins del món del mar que 
denoti la singularitat i l'arrelament de les seves gents amb l'entorn 
marítim aquest ha de ser sens dubte el manteniment i l'assignació 
(gairebé de forma històrica) dels sobrenoms. 

Avui dia, ja sigui pel manteniment de l'àlies familiar o bé per 
l'adquisició d'un sobrenom de nova autoria, resulta molt difícil topar-se 
amb algun pescador que no hagi estat "batejat" amb un segon nom 

Més difícil és encara passejar pel barri de mar de Vilanova i la Geltrú i 
trobar alguna persona que no conegui en Cabossa. Sota aquest popular 
sobrenom s'amaga la figura d'en Josep Segarra Planes, un pescador 
jubilat que gaudeix de la seva etapa de descans en la seva ciutat natal, 
Vilanova i la Geltrú. 

Als seus 77 anys, en Josep és una de les veus més estimades, reputades i 
respectades dins de l'entorn marítim de la ciutat. Amb més de 50 anys 
d'experiència, la seva trajectòria professional avala els seus 
coneixements i la seva vinculació amb el mar vilanoví bé que es mereix 
aquesta consideració. 

Em trasllado a escassos minuts del port pesquer de Vilanova i la Geltrú, 
concretament al carrer del Gas, lloc de residència d'en Josep i on em 
cito amb ell per mantenir el que serà una fructífera conversa. En cap cas 
plantejo la cita com una entrevista. Sé que en Josep és com un llibre 
obert i decideixo deixar fer, preguntar molt poc, i escoltar molt. 

Les expectatives són molt altes. El mateix Josep, un dia abans de 
veure'ns, justifica per telèfon el motiu pel qual és millor que vagi a 
casa seva: "Si véns a casa podràs veure com es pescava fa molts anys". 
Davant d'aquesta afirmació, no dubto en cap moment i amb certa 
intriga accepto la proposició. 

Malgrat arribar amb 5 minuts d'antel·lació, en Josep ja m'espera a 
l'extrem sud del Carrer del Gas. Ens saludem sota un espès núvol de 
fum originat per la seva pipa i amb un "anem cap a dins que aquí fora 
fot molta calor" em convida a entrar a casa seva. A primer cop d'ull en 
Josep destaca per la seva corpulència i vitalitat. 

Tot i tenir 77 anys puja les escales que donen accés a casa seva com si 
res. Amb una agilitat i energia impròpies en un home de la seva edat, en 
Josep aparenta molts menys anys dels que realment ostenta. La seva 
pell, esquitxada amb taques pel sol; la seva cara, amb pronunciades 
arrugues; i sobretot les marques dels palmells de les seves mans, 
evidencien que en Josep no ha estat un home d'oficina. Tot i no tenir 

estudis, ràpidament m'adono que en Josep és una persona culta que 
realment sap de què parla. 

Miro al meu voltant i ara entenc la insistència d'en Josep per visitar-lo a 
casa seva. Quadres, fotografies en blanc i negre, nanses, xarxes, 
catúfols 1 , fanals antics, plomades, trofeus de pesca i fins i tot un parell 
de motors de 25 cv i 50 cv amb més de 30 anys d'història. Amb un 
evident orgull en Josep em mostra la seva fascinant col·lecció definint- 
la com el seu "trosset d'història". 

No necessito fer cap pregunta per iniciar la conversa, en Josep pren la 
iniciativa identificant entre les imatges una persona que tots dos 
coneixem. "Mira, aquest és ton avi", em diu mentre assenyala una 
fotografia en blanc i negre. Sostenint un rem i sobre una embarcació de 
vela, em sorprenc en veure al meu avi en plena joventut. Pregunto la 
data de la imatge, però amb un contundent "té bastants més anys que 
tu" en Josep talla en sec la pregunta. A partir d'aquí la conversa fluirà 
de manera formidable. Quan me n'adoni ja hauran passat gairebé 3 
hores. 

La passió que demostra en Josep quan parla del mar i la pesca em fan 
sospitar sobre l'estat de la seva jubilació. li pregunto si segueix 
vinculat d'alguna manera amb el món del mar i automàticament se li 
escapa un somriure que el delata. 

1 Pot de terrissa o d'un altre material que serveix per a pescar pops de roca. 

Em confessa que "sense el mar no puc viure" i se sincera quan 
m'explica que segueix baixant al port gairebé diàriament per ajudar a 
descarregar les captures d'un parell d'embarcacions. Si això fos poc, en 
Josep manté intacte el seu esperit de pescador, ja que gairebé cada matí 
es lleva a primera hora per anar a pescar amb la seva "nena" (amb 
aquest afectuós mot en Josep fa referència a la seva embarcació 
recreativa) tot resseguint la costa del Garraf. 

Entre record i record, aprofito la nostàlgia del moment per preguntar-li 
fins a quin punt els hàbits pesquers han canviat respecte a la pesca de fa 
tres o quatre dècades. "Ha canviat tot, algunes coses cap a millor i 
d'altres cap a pitjor", em respon de forma sincera. Amb aquesta 
afirmació en Josep ja em deixa intuir la seva tendència coherent i en cap 
cas extremista. 

Amb un esperit gens conservador, en Josep fa gala d'una ment oberta 
que resulta difícil d'associar amb un home de la seva edat. En cap 
moment critica ni s'oposa a l'evolució tecnològica que ha anat 
experimentant el sector i fins i tot exposa que "l'aplicació de la 
tecnologia ens fa ser millors pescadors". Un instant després matisa 
aquesta frase: "La tecnologia ben emprada només aporta beneficis a la 
pesca, ja que ens fa ser més precisos i optimitzar millor els nostres 
recursos". Per a en Josep el problema no és el recurs tecnològic en si 
mateix sinó l'ús que se'n fa. En aquest sentit assegura que "la 
tecnologia en unes mans responsables sempre serà quelcom positiu" i 

afegeix que "el problema sorgeix quan la tecnologia cau en les mans de 
persones que no saben el que és l'educació mediambiental". 

li pregunto si actualment el sector pesquer està menys conscienciat que 
temps enrere i la resposta tornar a ser contundent: "Si en la meva època 
haguéssim disposat de l'equipament tecnològic, dels motors i de les 
embarcacions d'avui en dia, molt possiblement la nostra relació amb el 
mar no hauria estat la mateixa". Per a en Josep l'entorn que envolta el 
sector, un entorn cada cop més orientat cap a l'àmbit industrial que no 
pas cap a l'artesanal, condiciona enormement l'actitud dels pescadors i 
en conseqüència la seva actuació. "Fa 50 anys es treballava amb rems i 
veles. Fa 30 amb motorets de 25 cavalls. Ara les embarcacions 
d'arrossegament arriben a portar motors amb més 2.000 cavalls quan el 
límit legal a Catalunya per aquest art de pesca són 500 cavalls", em 
comenta indignat. 

Amb les dades sobre la taula, li pregunto si serveix d'alguna cosa 
comparar la pesca actual amb la pesca de fa 50 anys. Després de rumiar 
la resposta uns segons em contesta: "Realment no té massa sentit, el salt 
quantitatiu no ha seguit una tendència coherent i el medi marí no ha 
estat capaç d'assumir-ho. Encara que avui es fessin les coses molt bé, 
creus que els efectes d'una pesca amb un motor de 1.000 cavalls és 
comparable amb la pesca que es feia amb motors de 25 cavalls?" 

L'argument d'en Josep no permet debat. Sens dubte, l'augment 
desmesurat del cavallatge dels motors ha estat un dels condicionants 
que major impacte han ocasionat en l'ecosistema marí. Amb les seves 
paraules s'evidencia una situació real que malauradament succeeix en 
gran part dels ports pesquers d'arreu d'Espanya. 

Seguim parlant de l'augment del cavallatge i en Josep afegeix que 
"aquest augment seria quelcom inimaginable sense l'existència d'una 
legislació d'allò més laxa i permissiva". Quan es parla de culpables en 
Josep ho té ben clar: "No tot és culpa dels pescadors. L'administració i 
els òrgans reguladors han deixat fer i ara es troben amb el merder !". 

Tracto de calmar els ànims canviant de tema, però l'estratègia no 
sorgeix efecte. Parlem de la situació pesquera actual i en Josep encara 
es mostra més indignat quan assegura que "el volum actual d'espècies 
marines és ridícul en comparació amb el volum de fa 30 anys". Tornem 
a parlar de l'ús de la tecnologia i en aquesta ocasió en Josep afirma que 
"la tecnologia s'està utilitzant per maximitzar les captures sense tenir 
present el precari estat en què es troba l'ecosistema marí". 

Qüestió d'esforç 

L'arribada dels arrossegaments acompanyats per l'embogiment de les 
gavines, les disputes dels peixaters a la subhasta, l'olor de peix de la 
llotja.... Mentre parlo amb en Josep els records de la meva infantesa 
m'envaeixen. Em fixo en una de les fotografies que tinc al costat. No és 

gens antiga. En ella, un pletòric pescador apareix en una embarcació 
carregada de peix. De proa a popa, costa distingir què és coberta i què 
és captura. Tot és peix. En aquest instant, recordo quan de petit tractava 
d'enfilar-me en la ingent quantitat de caixes que s'acumulaven a la 
subhasta i aprofitant la imatge que tenim al costat pregunto: "Josep, 
això és el que entenem per un volum d'espècies ridícul?" 

Per un moment, el discurs d'en Josep queda descol·locat. Em mira i no 
diu res. Només necessitarà una frase per donar novament sentit al seu 
missatge: "Si aquesta tarda anem al port segur que veurem moltes 
caixes plenes de peix i pensarem que el mar està en perfectes 
condicions, però ens estem oblidant d'un aspecte fonamental com és 
l'esforç pesquer per unitat capturada". 

Ara sóc jo qui queda descol·locat i li demano que m'expliqui un mica 
més aquest últim concepte. Amb certa alteració em contesta: "L'esforç 
pesquer no és res més que l'energia que s'ha de destinar per obtenir una 
captura. És evident que avui en dia encara s'agafa una quantitat 
important de peix, però encara és més evident que l'esforç pesquer per 
unitat capturada està creixent de forma exponencial any rere any i per 
tant, l'esforç destinat no es correlaciona de cap manera amb el resultat 
obtingut". 

Per tal de detallar aquest creixement desorbitat de l'esforç pesquer en 
Josep m'exposa una situació que em servirà per comprendre la 

magnitud del problema. "Fa uns vint anys, una línia de palangre amb 
500 hams i una milla 2 de llargada era suficient per assegurar uns 50 
quilograms de lluç. Avui dia, per intentar assolir unes xifres similars, 
s'està treballant amb línies de palangre que superen les 4 milles i els 
2.000 hams", m'explica amb cert desànim 

Sorprès per l'informació que acabo d'escoltar, decideixo preguntar fins 
a quin punt aquest augment de l'esforç pesquer està afectant les 
espècies i en Josep no dubta en afirmar que "fins a l'extinció". 
Novament la perplexitat torna a fer acte de presència en el meu rostre. 
En Josep em detalla el que m'acaba d'explicar assegurant que espècies 
de bivalves com la rossellona 3 o la lluenta 4 i esquàlids com la mussola 5 
"pràcticament han desaparegut del litoral català". Establint una 
comparació amb els camps de conreu, en Josep comenta que "el mar no 
es pot adobar" i que cal actuar de forma responsable entenent que la 

2 Unitat de mesura de distàncies utilitzada sobretot en navegació marítima, equivalent a una 
tercera part de la llegua marina, que són 1.852 metres. 

3 Mol·lusc lamel·libranqui, d'uns 5 o 6 centímetres de llargada, closca oblonga, amb solcs molt 
fins i junts, de carn molt apreciada 

4 De color marro nós, amb la closca llisa i molt polida i amb fines estries concèntriques, la 
lluenta és una espècie de mol·lusc que viu en fons sorrenc arribant fins als 200 metres de 
fondària. 

5 Peix condricti del gènere Mustelus, de la família dels carcarínids, de cos fusiforme allargat, de 
color gris, amb les dents romes i disposades en mosaic, dues aletes dorsals subiguals i 
relativament grosses, la pell coberta de denticles dèrmics de tacte vellutat, d'hàbitat costaner i 
de carn apreciada 

repercussió d'allò que es fa en l'entorn marí sempre té un impacte molt 
més gran que allò que es fa en l'entorn terrestre. 

Després d'aquesta preocupant referència, decideixo posar el punt final 
a la conversa parlant sobre el futur de la professió pesquera. En Josep 
m'assegura que la sostenibilitat del sector passa per "la revaloració de 
figura del pescador artesanal". En aquest sentit, em comenta que "el 
peix està considerat com un producte gourment només als mercats i no 
pas a les llotges" i afegeix que "el problema radica en la desigualtat 
existent entre el preu de compra a l'engròs i el preu de venda al detall". 

En relació amb aquesta manca d'equiparació de preus, en Josep 
considera que cal "arribar a unes xifres raonables que garanteixin la 
rendibilitat econòmica de l'activitat pesquera" . No li tremola la veu 
quan qualifica de "vergonyosos" els preus estipulats a les llotges i amb 
certa ira assegura que "sovint els peixaters aconsegueixen un marge de 
benefici superior al 100%". 

Després de més de tres hores de xerrada m'acomiado d'en Josep i deixo 
enrere un veritable lloc de culte al món pesquer. Mentre surto per la 
porta escolto: "Jo t'he explicat els meus records, ara ho has de veure per 
tu mateix". En Josep no ho sabrà, però aquesta última frase em serà de 
gran utilitat. 

01:00 (Port de Vilanova i la Geltrú) 

Faig cas de l'últim consell que em dóna en Josep i decideixo 
experimentar en primera persona la realitat que viu el pescador actual. 
És la una de la matinada i en Jaume i en Josep ja m'esperen a 
l'entrada del port de Vilanova i la Geltrú. Aquests dos cosins, coneguts 
popularment com els Cona, amb més de 30 anys dedicats al mar, 
acumulen una dilatada experiència com a pescadors de palangre. 
L 'objectiu està molt clar: acompanyar-los durant tota una jornada 
laboral per descobrir com és el dia a dia del pescador actual. 

En pocs minuts desamarrarem, prepararem el gel per conservar les 
captures i carreguem unes caixes de sardina de reserva. Tot està a punt 
per arrencar. Només triguem uns 20 minuts a sortir per la bocana del 
moll. Per endavant, més de 7 milles de trajecte per arribar fins al gall 6 . 
En un primer instant el que més em sorprèn és el rebombori del motor i 
la velocitat amb què ens desplacem. Pregunto a en Jaume la potència 
del motor i la seva resposta em deixa sorprès. "Portem un 400 cv i ara 
mateix naveguem a uns 14 nusos ", em detalla amb precisió. 



Flotador de suro o altre material, amb un pal amb una banderola, un fanal encès, una 
campaneta o un reflector de radar, que serveix, lligat al cap d'un ormeig, per a assenyalar on és 
calat aquest. 

2. 50 anys i 1.000 cavalls després 

L'any 2012, durant la Conferencia de les Nacions Unides pel 
Desenvolupament Sostenible celebrada a Rio de Janeiro, tots els països 
del món, Unió Europea inclosa, van acordar la supressió de totes les 
subvencions que fomenten la sobrecapacitat pesquera. Amb aquest nou 
compromís d'abast internacional es precisava l'obligatorietat de no 
promulgar noves lleis d'aquest tipus i la impossibilitat de prorrogar o 
potenciar les ajudes existents. 

Han passat dos anys i aquest acord encara no es contempla en les 
actuals negociacions efectuades en el Parlament Europeu i en el Consell 
del nou Fons Europeu Marítim i de la Pesca (FEMP). Aquest fet resulta 
d'allò més significatiu si es té en compte que aquests dos organismes 
seran els responsables de gestionar totes les subvencions pesqueres 
comunitàries entre els anys 2014 i 2020. 

La situació encara s'agreuja més quan s'observa com el FEMP, la 
"caixa" d'on sortiran tots els diners per subvencionar la pesca dels 
pròxims sis anys, incrementarà en més de 2.000 milions la seva partida 
pressupostaria, passant dels 4.305 milions d'euros de l'últim Fons 
Europeu Marítim i de la Pesca (2007-2013) als 6.400 milions d'euros 
amb què comptarà el fons actual. 

Com a punt positiu, el nou fons assignarà més ajudes enfocades en 
l'àmbit de la recopilació de dades sobre l'estat dels recursos (520 
milions d'euros) i subvencionarà aquells pescadors més joves que 
s'inicien en la professió (750.000 euros). No obstant això, una part 
important dels diners que gestiona el FEMP s'utilitzaran novament per 
subvencionar la renovació de motors, fent cas omís al pacte acordat 
durant la Conferencia de les Nacions Unides pel Desenvolupament 
Sostenible celebrada a Rio de Janeiro l'any 2012. 

En aquest sentit, si tenim en compte el context actual de sobrecapacitat 
pesquera, resulta força impactant veure com el FEMP destinarà només 
580 milions d'euros per millorar les mesures de control i en canvi 
injectarà 4.340 milions d'euros pel desenvolupament sostenible de la 
pesca (les subvencions per modernitzar els motors s'englobarien dins 
d'aquesta partida pressupostaria). Amb aquestes xifres s'evidencia com 
des de la Unió Europea no només s'eludeixen les negociacions sinó que 
se segueixen fomentant unes pràctiques contràries al pacte assolit l'any 
2012 a «Río+20» 7 . 

Aquesta actuació per part del Consell del Fons Europeu resulta encara 
més incomprensible si es té en compte que en l'actualitat la Unió 
Europea manté amb 1' Organització Mundial del Comerç una postura 

7 «Rio+20» és el nom abreviat de la Conferència de les Nacions Unides sobre el 
Desenvolupament Sostenible, que va tenir lloc a Rio de Janeiro, Brasil ( del 20 al 22 de juny de 
2012). 



14 



basada en la legislació comunitària en vigor. Una legislació que data de 
l'any 2006 i en la qual la Unió Europea es compromet a efectuar "una 
prohibició incondicional de les subvencions per a la construcció, 
modernització o cessió d'embarcacions". 

Han passat 8 anys d'ençà d'aquesta legislació comunitària i sembla que 
la posició de la Unió Europea ja no és la mateixa. Per aquest motiu, en 
l'última orientació general parcial sobre el Fons Europeu Marítim i de 
la Pesca, pactada a l'octubre de 2012, el Consell decidia tornar a 
introduir les controvertides ajudes a la modernització. Cal tenir present 
que en l'últim període d'intervenció del FEMP, amb 1.132 milions 
d'euros (26,29% dels 4.305 milions totals), Espanya va ser el país amb 
major percentatge de diners assignats. 

Ecologistes, científics, i fins i tot els mateixos pescadors o els 
organismes reguladors d'àmbit territorial coincideixen quan afirmen 
que aquestes subvencions únicament serviran per agreujar la situació i 
incrementar l'impacte mediambiental del pitjor enemic del mar en les 
últimes dècades: l'augment incontrolat de la potència dels motors. 

En aquest sentit, Lydia Chaparro, ecòloga marina, responsable de pesca 
d'Ecologistes en Acció i coordinadora de Ocean 2012, assegura que "el 
pitjor enemic de l'ecosistema marí en els últims anys ha estat sens dubte 
l'augment desorbitat de la potència dels motors". L'ecologista afirma 
que "és d'allò més obvi que en l'actualitat es treballi amb motors més 

potents que els de fa 20 o 30 anys", però també defensa un "augment 
racional del cavallatge dels motors i sempre en concordança amb l'estat 
de l'entorn". "En tan sols 50 anys hem passat dels motors de 25 cavalls 
als motors de 2.000 cavalls", declara indignada. 

En una línia molt similar, Rosario Allué, cap de Servei de Recursos 
Marins de la Direcció General de Pesca, comenta que "el punt 
d'inflexió arriba amb els canvis dels motors i l'augment en 
conseqüència de la capacitat pesquera". La cap de Servei de Recursos 
Marins tracta de justificar aquest augment de la potència dels motors 
afirmant que "al final qui pesca és el pescador i no el motor de la seva 
embarcació". 

Rafael Sardà, investigador en temes de gestió costanera i marina en el 
Centre d'Estudis Avançats de Blanes (CEAB) i membre del Comitè de 
Sostenibilitat de la pesca a Catalunya, contradiu l'argument emprat per 
Rosario Allué quan assegura que "l'augment de la potència dels motors 
està directament relacionat amb el deteriorament de l'ecosistema marí". 
Pel biòleg, l'increment del cavallatge dels motors es tradueix en una 
major capacitat pesquera i en conseqüència en un major impacte sobre 
el recurs marítim 

En relació amb aquest major impacte en Rafael comenta: "L'increment 
de potència dels motors és un fet cabdal sobretot en la pesca 
d'arrossegament. En termes d'erosió del fons marí, aquest art de pesca 

tindrà sempre un efecte molt més nociu, contra més potència tingui el 
motor que fa moure les xarxes pel fons". 

Per la seva banda, Eloi Nolla, president d'Ecologistes en Acció de 
Tarragona i Terres de l'Ebre, recolza el posicionament de Rafael Sardà, 
però va una mica més enllà: "L'augment del cavallatge dels motors no 
només afecta en termes d'erosió del fons, sinó també en l'àmbit de 
cobertura territorial que pot afrontar el pescador". En aquest sentit, 
l'ecologista afirma que "un motor més potent es tradueix en una major 
superfície treballada" i assegura que "una embarcació que navegui a 10 
nusos estarà més limitada respecte a aquelles que naveguen a 20 nusos" 

Mantenint una tendència similar, Francesc Sardà, científic del Consell 
Superior d'Investigacions Científiques (CSIC), no només destaca 
l'augment de la potència dels motors com el factor clau que explica el 
deteriorament de l'ecosistema sinó que assenyala "l'augment 
descontrolat de la flota amb la connivència de l'administració" i les 
"subvencions sense una perspectiva sostenible" com dos altres aspectes 
a tenir en compte. 

En relació amb aquestes subvencions, Jordi Ciuraneta, director general 
de Pesca i Afers Marítims, afirma que "el problema apareix a partir dels 
anys setanta quan es comencen a donar els primers crèdits amb un 
interès de Pl% amb l' objectiu de modernitzar els motors". En aquest 
sentit, el director general de Pesca assegura que des de fa molts anys "la 

pesca és un sector clarament intervingut sense un bon control ni 
planificació" i afegeix que "quan s'intervé un sector s'incideix perquè 
passin coses i quan aquestes coses no es controlen sorgeix el problema". 

Al marge de la millor o pitjor actuació que hagi pogut efectuar 
l'administració pesquera, Jordi Ciuraneta responsabilitza els pescadors 
de la situació actual quan qualifica de "poc organitzat" al sector pesquer 
i puntualitza que "no només és problema de l'administració que ha 
posat unes condicions sense preveure els seus resultats futurs". 

Des del sector pesquer, Mauricio Pulido, vicepresident de la Plataforma 
Mediterrània de Pescadors Artesanals i pescador en actiu amb més de 
33 anys d'experiència, contradiu l'argument del director general de 
Pesca i Afers Marítims assegurant que "la mala gestió només s'ha 
efectuat des de l'administració". En relació amb les subvencions 
destinades a la modernització de motors o a la creació de noves 
d'embarcacions, Mauricio Pulido exemplifica el malbaratament 
econòmic exposant la situació que es vivia fins a l'any 2000 quan en 
"algunes comunitats autònomes com ara Andalusia les subvencions en 
aquest àmbit arribaven fins al 65% de la despesa total". 

El vicepresident de la Plataforma Mediterrània de Pescadors Artesanals 
no dubta en afirmar que el sector pesquer "està molt ben organitzat en 
confraries" i afegeix que els plans de cogestió engegats en diferents 

ports pesquers com ara el de la pesca del sonso a Barcelona o el pla de 
cogestió pesquera de la gamba de Palamós "són proves fefaents que 
evidencien la predisposició que existeix des del sector pesquer per 
redirigir una situació que amenaça seriosament el seu futur". 



Peix de la família dels ammodítids, de cos allargat, de 10 a 20 centímetres de llargada, amb el 
dors de color blau verdós, els costats i el ventre argentats, el maxil·lar inferior prominent i 
acabat en una punta cònica, i una sola aleta dorsal llarga i baixa (Gymnammodytes cicerellus). 

02:30 (A7 milles de la costa del Garraf) 

Després de navegar mar endins unes 7 milles arribem al nostre destí. 
Concretament ens trobem davant de la costa de Sitges a un colador 
anomenat El Vinyet i que destaca per tenir les condicions perfectes 
(profunditat superior a les 200 braces 9 i fons arenós) per a la pesca del 
lluç de palangre. 

Han passat gairebé 50 minuts de navegació i en Jaume encara no ha 
tocat el timó ni un sol cop. Amb més preocupació que curiositat, 
pregunto: "Jaume, com podem navegar sense utilitzar el timó? ""El 
timó està per afer bonic! Ara gairebé tot es fa amb un pilot automàtic 
que segueix un rumb de coordenades prèviament fixat en un historial de 
rutes", em contesta mentre assenyala un petit canvi de marxes que es 
va movent de forma completament autònoma. 

Durant el trajecte cap al colador, la tecnologia torna a fer acte de 
presència quan en Jaume em diu: "aquí hi ha una mola 10 de peix" 
només mirant la pantalla del sonar (en funció de les diferents tonalitats 
de color es pot saber si hi ha peix o no en la zona que sobrepassa 
l'embarcació). En arribar al nostre destí, enmig d'un entorn 
completament fosc en Jaume i en Josep no triguen més de dos minuts en 
trobar els seus palangres. Els pregunto com els localitzen tant ràpid i 

9 Mida generalment usada en la marina, equivalent a 1,67 metres. 

10 Conjunt dens de peixos similars, nedant amb una alta sincronització i de manera polaritzada. 

novament la tecnologia és la gran protagonista: "Els galls dels nostres 
palangres van equipats amb un senyal lluminós que és visible des de 3 
milles de distància i a més emeten un punt d'ubicació en el radar 
gràcies a les plaques metàl·liques que porten a la part superior". 

3. La brúixola del segle XXI 

Seguint la tendència generalitzada en gairebé tots els sectors 
professionals, quan es parla de l'aplicació de la tecnologia en l'àmbit 
laboral, el món de la pesca no es queda al marge ni molt menys. Tot i 
tractar-se d'una feina que s'engloba dins del sector primari, en les 
últimes dècades (amb una evident acceleració del procés en els últims 
anys) el sector pesquer s'ha anat modernitzant en tots els camps de la 
professió per tal d'agilitzar les rutines productives i garantir una 
mitigació de l'esforç del pescador. Avui en dia, gràcies a l'aplicació 
d'aquests recursos tecnològics, es pot dir que moltes pràctiques que fins 
fa relativament poc temps constituïen una part important de moltes 
pesqueries, s'han convertit en un vestigi del passat. En aquest sentit, 
l'aplicació de la tecnologia en el sector pesquer no només ha canviat els 
hàbits dels pescadors sinó també la forma de pescar. 

D'aquesta manera, la tecnologia en l'àmbit pesquer comprèn des de les 
noves tècniques de construcció d'embarcacions fins als equipaments 
mecànics i electrònics, així com totes les innovacions tècniques que 
s'efectuen en els arts de pesca convencionals. En els darrers anys la 

implantació de la tecnologia en el sector pesquer ha seguit un procés 
molt més accelerat, esdevenint un dels factors clau en l'àmbit 
competitiu i agilitzant les pràctiques quotidianes del pescador actual. 
Establerta en pràcticament tots els processos productius, es pot dir que 
la tecnologia ha reconvertit gairebé en la seva totalitat la feina del 
pescador. 

Les grans innovacions en la tecnologia de les fibres i dels nous 
materials sintètics com el polietilè han fet possible, per exemple, els 
canvis de disseny i de dimensió en diversos arts de pesca com ara en 
les xarxes d'arrossegament. Al mateix temps, amb la implantació de 
nous mecanismes d'elevació, coneguts com a maquinilles en l'argot 
professional, s'ha millorat considerablement el maneig d'alguns arts de 
pesca com el palangre, l'arrossegament i el tresmall, i s'ha incrementat 
de forma notable l'escala de profunditat en què es pot desenvolupar 
l'activitat pesquera. 

En l'àmbit de l'electrònica, el desenvolupament d'eines com radars, 
sonars, receptors GPS i pilots automàtics, ha agilitzat en gran mesura 
les rutines diàries del pescador, donant lloc a una pesca molt més 
precisa i eficaç. Pel que fa a la conservació de les captures, les novetats 
en el camp de la refrigeració han contribuït al millorament de l'estat 
dels exemplars un cop arribats a port. 

Des d'un prisma positiu, els avenços tecnològics han originat un 
funcionament més eficient i econòmic de la pesca, una reducció de 
l'esforç físic requerit per unitat de producte i una millora de les 
possibilitats d'accés als recursos. Des d'un punt de vista oposat, resulta 
evident que la implantació de la tecnologia en el sector s'associa 
irremeiablement amb un augment continuat de la capacitat pesquera per 
embarcació. En aquest sentit, aquesta estreta relació entre tecnològica i 
augment de capacitat pesquera ha desencadenat l' excessiva explotació 
de moltes pesqueries que pateix actualment gran part del nostre litoral. 

Tenint en compte tal context, amb la contínua evolució dels mètodes de 
pesca, unida a l'increment demogràfic i a l'augment del nombre 
d'embarcacions pesqueres i de l'esforç per unitat capturada, resulta 
molt difícil preveure un futur on l'explotació de la major part de les 
poblacions de peixos no continuï sent excessiva. Cal destacar també que 
la pesca és una de les indústries alimentàries que més energia 
consumeix per unitat de proteïna produïda. En aquest sentit, l'eficiència 
energètica és un aspecte important per al desenvolupament tecnològic, 
ja que segueix vigent la necessitat de continuar desenvolupant mètodes 
de pesca que realitzin un ús més eficient d'una energia no renovable 
comès el combustible fòssil. 

Conscient de la problemàtica actual, Francesc Sardà, professor 
d'investigació i científic del CSIC, assegura que el problema no es troba 

en la tecnologia sinó "en no aplicar gestions sostenibles i més 
restrictives a mesura que la tecnologia avança". Segons el científic 
barceloní, la tecnologia és una eina necessària que "millora, facilita i fa 
més segura la feina del pescador", però també adverteix que amb la 
implantació de la tecnologia s'origina un inevitable augment de la 
capturabilitat que "pot arribar fins al 3% anual en funció de les 
característiques de l'embarcació". 

Utilitzant un argument molt similar, Mauricio Pulido, vicepresident de 
la Plataforma Mediterrània de Pescadors Artesanals, afirma que des 
d'un punt de vista objectiu, "disposar de més informació hauria de ser 
beneficiós per l'activitat pesquera". No obstant això, Mauricio Pulido, 
matisa aquest argument assegurant que el problema sorgeix quan 
"aquesta informació no s'aplica dins d'una gestió que contempli la 
capacitat d'extracció del recurs" i afegeix que si només s'utilitza una 
part de la informació s'estarà cometent un greu error, ja que també "és 
informació i coneixement saber quina és la capacitat màxima assumible 
pel recurs". 

Rosario Allué, cap de Servei de Recursos Marins de la Direcció General 
de Pesca, comenta que "d'entrada la tecnologia és inqüestionable", ja 
que cada vegada les coses "han de ser més fàcils, més còmodes i més 
segures en tots els nivells". La cap de Servei de Recursos Marins també 
destaca la vinculació que existeix entre l'ús de la tecnologia i 

l'increment de la capacitat pesquera exposant que allò que s'ha de fer 
"és treballar per reduir per una banda el que s'incrementi per l' altra". 

Quan parlem de la implantació de la tecnologia en el sector pesquer, 
Jordi Ciuraneta, director general de Pesca i Afers Marítims, va més 
enllà quan afirma que "la tecnologia ficada en mans d'una mentalitat 
clarament depredadora pot ser nefasta". Jordi Ciuraneta aprofundeix en 
el seu argument i assegura que el problema sorgeix "quan el pescador 
disposa d'unes eines brutals i segueix pescant amb una mentalitat 
inapropiada" i afegeix que "el gran pas que ha de diferenciar la pesca 
del segle XX de la del segle XXI consistirà a mantenir una base de 
reflexió sobre allò que s'està fent amb la tecnologia existent, la 
capacitat d'esforç i les fluctuacions del mercat". 

Pel director general de Pesca i Afers Marítims actualment ja "no és 
qüestió d'agafar peix sinó diners". En aquest sentit, Jordi 

assegura que "ara agafar més peix no significa agafar més diners" i 
assenyala que "cal racionalitzar l'activitat de pesca per tal de portar al 
mercat allò que realment es necessita". 

En relació amb la sobre capacitat pesquera associada amb l'aplicació de 
la tecnologia, Jordi Lleonart, biòleg marí i investigador del CSIC de 
Barcelona declara: "Si el que es vol és que la mortalitat causada per la 
pesca no augmenti quan s'implanta una nova tecnologia, el que 

s'hauria de fer és reduir l'esforç i això no s'està fent". Amb un 
argument força més tècnic, Jordi Lleonart, defineix la situació actual 
com un entorn on "l'augment de la capturabilitat és més elevat que la 
disminució de l'esforç". 

Mostrant un argument més optimista, Eloi Nolla, president 
d'Ecologistes en Acció de Tarragona i Terres de l'Ebre, relativitza el 
problema explicant que "abans es llaurava amb burro i ara amb tractors" 
i que resulta obvi l'aplicació d'una tecnologia que ajudi a fer la feina 
del pescador més fàcil i digerible. En aquest sentit, Eloi Nolla justifica 
l'augment de la capacitat pesquera assegurant que "el factor tecnològic 
incrementa l'impacte, però d'altra banda aquesta tecnologia és 
necessària per humanitzar, cuidar i mimar un sector tan castigat com és 
el de la pesca". 

En una línia molt similar, Ana Gordoa, investigadora del CSIC, 
comenta que "la tecnologia mai és agressiva si s'utilitza de forma 
responsable". D'aquesta manera, la investigadora defensa l'utilització 
d'eines com les ecosondes i els sistemes de navegació i de 
geolocalització, ja que "ajuden a localitzar els caladors i fan de la 
pesca una feina més precisa i efectiva, però en cap cas provoquen un 
deteriorament de l'ecosistema marí". 

04:00 (Entre la barana de Santa Margarida i la barana de l'Avió) 

La barana 11 de Santa Margarida i la de l'Avió. Aquestes són les dues 
parets rocoses que delimiten el fons marí del colador del Vinyet i que 
assoleixen en la seva part més profunda una fondària superior a les 
350 braces. Són les quatre de la matinada i en Jaume es dirigeix a mi 
per explicar-me que estem travessant el punt més profund del colador. 
"Si volguessis tocar el fons, hauries de nedar més de 500 metres", em 
detalla mentre observa un sonar que marca 357 braces. 

Portem més d'una hora xorrant 12 i amb un "bon dia" en Jaume ha 
donat la benvinguda al primer lluç capturat, un bon exemplar d'uns 3 
quilograms. En Jaume m'explica que "sempre és important donar la 
benvinguda a la primera captura " i afegeix que " és un costum familiar 
que ja observava quan treballava amb el meu pare". Aquest primer 
"bon dia " ha arribat molt aviat, tot just en el cinquè ham de la primera 
regleta 13 . Ara, 6 regletes i 300 hams després, l' entusiasme del "bon 
dia" amb què s'ha rebut la primera captura ha donat pas a un 
permanent silenci gens encoratjador. 



11 En l'argot pesquer s'utilitza per referir-se a les parets que conformen el fons marí 

12 En l'argot pesquer s'utilitza per referir-se a l'acció de recollir els arts de pesca per treure el 
peix que s'ha capturat. 

13 

Peces de cautxú que es van sobreposant en el caixó del palangre i que serveixen per anar 
clavant els hams a mesura que es recullen. 

Van pujant els hams i l'acció dels dos pescadors pràcticament 
s'automatitza: en Jaume no treu els ulls del sonar per tal d'anticipar 
una possible captura i en Josep, amb cert desànim, va clavant en el 
cautxú de les regletes uns hams que no auguren un bon desenllaç. 

Començo a ser conscient de la problemàtica existent. Realment sembla 
com si haguéssim calat els palangres en un desert. No hi ha peix. Res 
de res. L'avorriment i la son comencen afer acte de presència en el 
meu rostre. De cop, amb un inesperat i emocionant "primo, ara 
agafarem un llucetl", en Jaume posa en avís el seu cosí i em fa activar 
novament. Al final, seran necessaris més de 400 hams i gairebé 2 milles 
de línia de palangre per poder veure el segon lluç de la jornada, aquest 
encara més gran que l'anterior. "Almenys els dos són peixos ben 
macos ", comenta en Josep amb cert alleujament. 

La progressió de captures millora notablement en la segona part de la 
llevada 14 . Els hams se succeeixen i amb ells la coberta es va omplint 
tímidament amb diversos lluços. En Jaume està una mica més content 
tot i que admet que "agafar 40 lluços amb més de 700 hams és una 
xifra paupèrrima" i m'assegura que "el peix que agafem ara amb 
1.000 hams ho agafàvem abans amb 500". Les paraules d'en Jaume no 
fan res més que reforçar el que acabo d'experimentar en primera 



Acció que consisteix en recollir els arts de pesca prèviament calats 

persona. Realment m'esperava veure força més peix del que acabaré 
veient. 

Per si això fos poc, amb un dels últims trams de la llevada, ja amb el 
sol despuntant per l'horitzó, un emperador 15 de grans dimensions 
exemplificarà una de les problemàtiques més desafortunades i 
polèmiques que afecta gairebé totes les pesqueries: la pesca accidental. 

Amb una evident tristesa i desacord, en Jaume m'explica com la 
legislació vigent " obliga a no embarcar el peix i retornar-lo al mar 
encara que ja estigui mort" i afegeix que tot i tractar-se d'una pesca 
accidental, "si embarques el peix en qüestió sense disposar de llicència 
que acrediti la seva pesca et pot caure una bona sanció econòmica " 

4. Un mar sense peixos 

Amb el seu últim informe, publicat l'li de desembre de 2013, el 
departament de gestió pesquera de la Unió Europea qualifica l'estat de 
les poblacions de peixos com un recurs "sobreexplotat" i "limitat". 

Davant d'aquesta situació, els països de la Unió Europea han impulsat 
una sèrie de mesures per garantir la sostenibilitat del sector pesquer 
europeu i evitar que el volum de la població de peixos i la productivitat 
no es vegin afectades a llarg termini. La Política Pesquera Comú 

15 Peix de la família dels xífids, d'uns 4,5 metres de llargada màxima i fins a 500 quilos de pes, 
amb el maxil- lar superior allargat en forma d'espasa, sense aletes ventrals, de carn molt 
apreciada 

(PPC), un conjunt de normes amb la finalitat de gestionar les flotes 
europees i conservar el recurs pesquer, ha estat l'eix vertebrador de 
l'actuació en l'àmbit europeu. Aquesta política pesquera, que es va 
introduir per primera vegada en els anys setanta i que ha experimentat 
diverses actualitzacions, pretén fer de la pesca un sector sostenible en 
tots els àmbits (a escala mediambiental, econòmica i social) i dinamitzar 
el sector pesquer per assegurar un bon nivell de vida a totes aquelles 
regions que tenen en la pesca una font de subsistència directa. 

Amb l'última actualització de la PPC, acordada pel Consell i pel 
Parlament Europeu i en vigor des de l'I de gener de 2014, es preveu 
que entre l'any 2015 i el 2020 es puguin fixar uns límits de captures que 
siguin sostenibles i permetin mantenir les poblacions a llarg termini. Per 
aconseguir-ho, la renovada Política Pesquera Comú prohibirà els 
rebuigs pesquers, concedirà més poder de decisió al sector, donarà 
prioritat a l'aqüi cultura; recolzarà la pesca artesanal i millorarà els 
coneixements científics sobre la situació de les poblacions marines. 

Dins d'aquesta nova política d'actuació pesquera la sostenibilitat juga 
un paper fonamental, ja que la gestió del recurs pesquer ha esdevingut 
una exigència immediata per redirigir una situació que ja es pot 
qualificar de dramàtica. En aquest sentit, la Comissió proposa que per 
l'any 2015 les poblacions s'explotin ja de forma sostenible, entenent 
aquesta sostenibilitat com el volum més gran de captures que es poden 
realitzar any rere any sense risc mediambiental i mantenint el volum de 

població marina a un nivell de productivitat màxima. Aquest nivell es 
coneix com el rendiment màxim sostenible. 

Seguint amb les estimacions i basant-se en un futur força utòpic, la 
Unió Europea indica que en cas d'aconseguir explotar el recurs pesquer 
de forma sostenible, el seu volum augmentaria fins a un 70 %. A més, 
el total de captures s'incrementaria en un 17%, el marge de beneficis es 
multiplicaria per tres; el rendiment de les inversions seria sis vegades 
major i el valor afegit brut en el sector extractiu s'elevaria fins a un 90 
%. Unes xifres que representarien 2.700 milions d'euros en la pròxima 
dècada. 

Segons la Unió Europea aquesta renovació de la PPC era d'urgent 
necessitat, ja que les embarcacions actualment capturen un volum de 
pesca superior a la capacitat reproductiva del recurs, esgotant la 
població d'espècies i posant en greu perill l'ecosistema marí. D'aquesta 
manera, segons les últimes dades publicades, la sobrepesca afecta el 
80% de les poblacions marines del Mediterrani i el 47 % de les 
atlàntiques. Dins d'aquests valors de sobreexplotació pesquera, les 
espècies que es veuen més afectades són aquelles que tenen un alt nivell 
comercial. En aquest sentit, tal com indica la FAO, el 80% de les 
espècies que es consumeixen regularment estan en situació com a 
mínim de gran explotació. 

Aquestes xifres adopten una magnitud encara més elevada quan 
l'Organització de les Nacions Unides per a l'Agricultura i l'Alimentació 
confirma que el peix proveeix el 50% de les proteïnes animals en la 
dieta de molts països (Cambodja, Guinea Equatorial, Gàmbia, Ghana, 
Indonèsia...) i que aproximadament uns mil milions d'habitants tenen 
en els animals aquàtics la seva principal font de proteïna d'origen 
animal. 

Per si això fos poc, segons les últimes dades publicades per la FAO, el 
consum de peix al món ha anat augmentant des de 9,9 quilograms per 
persona i any durant la dècada dels seixanta fins als 17 quilograms que 
es consumeixen en l'actualitat. Aquest augment de consum es 
correlaciona amb un augment continuat de la producció total que en 
l'any 2005, amb 160 milions de tones capturades, va assolir una xifra 
rècord. 

Quan es tracta la problemàtica de la sobreexplotació pesquera succeeix 
quelcom inèdit: no hi ha confrontació d'opinions. Pescadors, científics, 
ecologistes i fins i tot la mateixa administració asseguren que 
actualment hi ha un greu problema amb la sobreexplotació pesquera i 
que es necessita un canvi de rumb per redirigir la situació. 

Jordi Lleonart, biòleg marí, investigador en el Centre d'Estudis 
Avançats de Blanes (CEAB) i autor de l'obra Present i futur de la 
pesca, afirma que "des del punt de vista pesquer els caladors del litoral 

català estan molt deteriorats". Segons el biòleg, si es mantenen les 
pràctiques pesqueres actuals "la població que avui en dia viu de la pesca 
no ho podrà seguir fent en un futur molt proper". 

En el treball Present i futur de la pesca, Jordi Lleonart destaca que no 
hi ha hagut consciència de les propietats dels recursos pesquers fins a 
temps molt recents i aquest fet ha originat uns comportaments i unes 
pautes poc correctes i generalment ineficaces. En aquest sentit, Lleonart 
considera que bona part d'aquests comportaments han estat provocats 
per "una creença generalitzada on tothom pensava que els recursos 
marins eren inexhauribles". 

Mantenint un argument molt similar, Rafael Sardà, investigador en el 
Centre d'Estudis Avançats de Blanes i membre del comitè de 
sostenibilitat de la pesca a Catalunya, assegura que els caladors "estan 
molt empobrits" i que la "quantitat de biomassa en l'ecosistema marí és 
molt menor en comparació amb dècades passades". L'actual 
problemàtica de sobreexplotació pesquera es pot fer extensible a escala 
mundial, ja que segons l'investigador, "els països que consumeixen 
més peix i que ja han sobreexplotat els seus mars deriven part de la seva 
activitat fins a les aigües de l'hemisferi sud on encara queden zones que 
ofereixen una productivitat interessant". 

Ana Gordoa, investigadora del CSIC, defineix l'estat dels recursos 
litorals com a "molt deficients", però considera que "la situació és tan 

precària que s'acabarà autoregulant". La investigadora es mostra 
contundent quan assegura que tot i la implantació de les actuals 
mesures pesqueres "mai es tornarà als nivells de pesca de fa 50 anys". 

Al marge dels efectes originats per l'activitat pesquera, Ana Gordoa 
també considera que hi ha altres accions antropològiques que estan 
provocant una disminució de biomassa en l'ecosistema marí. En aquest 
sentit, la investigadora del CSIC fa la següent reflexió: "En l'actualitat 
l'aportació d'aigua dolça al mar no segueix un sistema natural, ja que 
els grans rius, com a conseqüència del sistema d'embasaments, no 
presenten una estacionalitat normal. D'aquesta manera, els nutrients 
de l'aigua dolça no arriben al mar i es produeix un empobriment que 
directa o indirectament acaba afectant als recursos litorals". 

En relació amb els efectes marítims que produeixen les accions 
antropogèniques, Rosario Allué, cap de Servei de Recursos Marins de la 
Direcció General de Pesca, reforça l'argument de Ana Gordoa 
assegurant que al marge de l'activitat pesquera, "tota la costa està molt 
afectada per les qüestions de ports, les xarxes de sanejament i l'activitat 
de les dessaladores". 

Seguint amb la tendència generalitzada en tots els testimonis, 
l'ecologista Lydia Chaparro comenta que segons els informes científics 
de desembre de 2013, "el litoral de llevant, el Mediterrani nord de 

València fins al Golf Lleó i el triangle que forma amb les Balears és la 
zona més sobreexplotada de tot el mediterrani". 

Per la seva banda, Jordi Ciuraneta manté que "el mediterrani està molt 
castigat" i afirma que "si es continua fent el mateix que fins fa quatre 
anys es podrà començar a dir que s'està en seriós perill". 

Des del sector pesquer, Mauricio Pulido afirma que en l'actualitat la 
pesca en els caladors catalans es troba en un "estat molt crític" i 
afegeix que en cas de "no corregir-se aquesta situació, la professió 
pesquera presenta un elevat risc de desaparèixer o disminuir 
dràsticament". En aquest sentit, per Mauricio Pulido la solució "no 
implica la prohibició d'algunes tècniques de pesca menys selectives 
com ja s'ha fet a Veneçuela i a Equador amb la pesca d'arrossegament", 
sinó en "enquadrar tota la pesca dins de plans de cogestió impulsats de 
forma comuna per tots els col·lectius pesquers". 

La captura que no es veu 

L'any 2005, Kieran Kelleher, biòleg i cap del grup de pesca del Banc 
Mundial, va afirmar que anualment es rebutjaven més de 7 milions de 
tones de peix. Aquest rebuig, que en l'any 2005 representava el 8 % de 
la captura mundial, s'ha anat incrementant contínuament amb el pas 
dels anys originant una situació d'allò més problemàtica. 

En aquest sentit, segons les últimes estimacions de la Comissió 
Europea, publicades l'any 2010 en l'informe Reflexions sobre la 
reforma de la Política Pesquera Comú, el rebuig pesquer, és a dir, la 
pràctica que consisteix a retornar al mar les captures no desitjades, ja 
representa el 25 % de la captura mundial i es xifra en més de 20 milions 
de tones. Des de la Unió Europea s'ha assegurat que aquesta pràctica 
inacceptable "serà eliminada gradualment seguint un calendari 
d'aplicació precís i amb combinació amb algunes mesures 
d'acompanyament". 

Amb aquesta novetat s'espera aconseguir una major selectivitat i una 
major fiabilitat de les dades obtingudes sobre les captures. Per facilitar 
l'adaptació dels pescadors al canvi, la normativa s'anirà introduint 
progressivament, entre el 2015 i el 2019, en tota la pesca comercial 
d'aigües europees. 

Totes les captures, vives o no, s'hauran de conservar en l'embarcació i 
un cop a port es justificarà el perquè del seu rebuig. Una justificació 
que anirà des de no assolir la talla mínima legal de venda fins a no 
disposar de quota de pesca suficient o de llicència (en cas de la pesca 
accidental) que acrediti la seva captura. 

En relació amb aquestes noves directius imposades des de la Unió 
Europea, Rosario Allué, cap de Servei de Recursos Marins de la 
Direcció General de Pesca, afirma que "el rebuig pesquer és un 

problema molt greu", però assegura que des de la comunitat europea 
"s'està tractant d'erradicar". No obstant això, Allué considera que cal 
"relativitzar el problema" perquè a "Catalunya la pesca de rebuig no 
succeeix de manera pronunciada". Segons la cap de Servei de Recursos 
Marins, en el litoral català "no es descarta quantitats importants de 
producte comercial", ja que "el rebuig més nombrós s'origina amb peix 
petit o bio massa no comestible". 

En contraposició amb aquest argument, Jordi Lleonart, biòleg marí i 
investigador en el Centre d'Estudis Avançats de Blanes (CEAB), 
assegura que "a Catalunya existeix un alt nivell de pesca acompanyant 
no desitjada en diversos arts de pesca" i afegeix que actualment "s'estan 
fent les coses molt malament perquè una part important de la biomassa 
es captura i es torna a tirar al mar". 

Rafael Sardà, membre del comitè de sostenibilitat de la pesca a 
Catalunya, contradiu l'argument de Rosario Allué qualificant 
d'inacceptables unes xifres que "demostren la mala actuació de tots els 
actors implicats en el sector pesquer". 

Mostrant una postura encara més crítica, Lydia Chaparro, responsable 
de pesca d'Ecologistes en Acció, comenta que "les dades de rebuig que 
facilita la Comissió Europea són falses", ja que en l'actualitat "el rebuig 
suposa bastant més del 25 % de la captura mundial". Segons 
l'ecologista, les actuals dades de rebuig són "intolerables" i assegura 

que la solució passa per "iniciar un procés de transició ordenada cap a la 
pràctica de pesqueries selectives que no produeixin rebuig. En aquest 
sentit, Chaparro reforça el seu argument explicant que no es pot 
acceptar l'extracció de més biomassa en un context on "la gran majoria 
de poblacions de peixos avaluades estan sobre explotades". 

Lydia Chaparro reflexiona sobre les noves directius en matèria de pesca 
rebuig que s'impulsaran amb l'actualització de la PPC i comenta que a 
partir "del 2014 aquest rebuig serà pagat a preu molt baix i es destinarà 
per a pinsos d' aqüi cultura". En aquest sentit, l'ecologista considera que 
"aquesta tampoc és la solució", ja que "la promoció de l'aqüicultura no 
servirà per recuperar el recurs pesquer". 

L'ecologista Eloi Nolla assegura que una part del rebuig que es 
produeix avui en dia es podria evitar si els pescadors "tinguessin una 
bona visió del que demanda el mercat". Segons Eloi Nolla, "una part 
important dels pescadors encara mantenen una mentalitat molt 
avariciosa" i això provoca que "siguin incapaços de gestionar amb 
eficiència el seu negoci". En aquest sentit, Eloi Nolla comenta que el 
pescador ha de començar a entendre que no serveix de res "portar a 
subhasta 100 caixes de sorell si al matí les embarcacions de llum han 
subhastat sardina o seitó". "Els pescadors saben que si això succeeix, és 
molt fàcil que acabin tirant el sorell capturat, però tot i això, segueixen 
actuant igual", exposa indignat. 

Des del sector pesquer, Mauricio Pulido, vicepresident de la Plataforma 
Mediterrània de Pescadors Artesanals i pescador en actiu, coincideix 
amb l'ecologista Lydia Chaparro quan afirma que "la xifra de 20 
milions de tones que facilita la Comissió Europea es queda molt curta". 
Segons el vicepresident de MedArtNet, hi ha estudis que demostren 
que la pesca de la gamba panxuda (popularment coneguda com a 
camarón) que s'efectua en diverses zones de l'Oceà Pacífic produeix 
un rebuig de 7,5 quilograms de peix per cada quilogram de gamba 
panxuda capturada. 

15:00 (Subhasta de Peix. Llotja de Vilanova i la Geltrú) 

Després d'arribar a port a les 10 del matí, em retrobo amb en Jaume i 
en Josep passades unes cinc hores de descans. A aquestes alçades del 
dia no em faig a la idea de com els dos palangrers encara poden 
despendre en els seus moviments una dosi tan alta d'energia i 
vitalitat. Jo estic mort de son i ells, amb 30 anys més que un servidor, 
segueixen amb el mateix ritme que al començament de la jornada. 
Començo a sentir en el meu propi cos la duresa de la feina del 
pescador. En Jaume observa el meu rostre i conscient del meu 
esgotament exclama: "Això és dur, eh?". Amb un fals somriure 
aconsegueixo respondre sense pronunciar paraula. 

És moment de dividir-se. Assumint un rol completament estipulat, en 
Josep es dirigeix cap a la nevera del port (recinte on diversos 
pescadors emmagatzemen els seus esquers) per escar 16 els palangres de 
l 'endemà. 



Posar esquer (a l'ham, a la nansa). 



40 



Per la seva banda, en Jaume es queda en l'embarcació per estibar 17 el 
peix i traslladar-lo fins a la llotja perquè entri a subhasta. No dubto 
massa i decideixo acompanyar a en Jaume. Crec que serà més profitós. 

Mentre en Jaume va dipositant ordenadament els lluços en les caixes, 
em fixo en les barques del voltant i observo una situació que em crida 
l'atenció. En una embarcació propera, un parell d'homes ben mudats 
mantenen una conversa amb un pescador mentre observen amb atenció 
un recipient de grans dimensions. Sorprès i encuriosit, no puc evitar la 
pregunta: "Jaume, què estan fent aquells dos homes?". "S'estan 
avançant a la competència ", em comenta amb certa astúcia. 

Interessant pel que acabo d'escoltar, decideixo tornar a preguntar: 
"Això és mercat negre? ". "Si, això és comprar i vendre en negre ", em 
comenta sense vacil·lar. En Jaume m'explica que aquesta activitat 
clandestina és molt difícil de controlar, ja que "els negocis es fan en la 
mateixa embarcació " i afegeix que és "un negoci rodó " perquè "les 
dues parts queden lliures del pagament d'impostos i obtenen un marge 
de benefici força més alt". "Normalment aquests negocis es fan amb 
espècies que tenen un alt valor comercial", em detalla mentre 
m ' assenyala els llagostins que acaben de comprar els peixaters. 



Apilar, disposar, (mercaderies, especialment la càrrega d'una nau), de manera que ocupin el 
menor lloc possible. 

Sense voler-ho, acabo de ser testimoni directe d'una realitat que 
malauradament, a conseqüència de la crisi econòmica actual, s'ha 
disparat en els últims anys: l'economia submergida. En Jaume 
m'explica que "aquesta activitat ha existit sempre" i que no "sabria dir 
la quantitat de peix que no es declara diàriament". 

Les irregularitats se succeeixen i en arribar a la llotja, unes caixes 
arraconades, tapades i lligades meticulosament, em faran sospitar de 
nou. 

5. "Venent de sota mà" 

Segons les estimacions dels tècnics del Ministeri d'Hisenda (Gestha), 
en l'actualitat, l'economia submergida a Espanya ja es situa en uns 
llindars que oscil·len entre el 18,6 % i el 24,6% del Producte Interior 
Brut. Aquesta preocupant xifra, que equival a 253.000 milions d'euros, 
suposa que una part molt important dels beneficis generats per la 
societat espanyola circulen aliens al radar de l'Agència Tributaria. 

Aquest alarmant fenomen, que en els últims 4 anys, amb una mitjana 
d'increment de 15.000 milions anuals, s'ha disparat en més de 60.000 
milions d'euros com a conseqüència de l'actual crisi econòmica, ha 
situat Espanya en el gens honorable 'ranking' dels països amb major 
índex d'economia no declarada. El 25% d'economia submergida que 
presenta Espanya ja la situa per davant de països com Itàlia, Portugal i 

Grècia i molt per darrere de països com Alemanya (13,1%), França 
(10,8%) o Regne Unit (10.1%). 

Al marge de la pèrdua d'ingressos públics que suposa aquesta pràctica, 
l'economia submergida és molt nociva des d'un punt de vista de 
cohesió social entre els diferents elements d'una societat. En primer 
lloc, amb l'economia submergida s'impossibilita el bon mesurament de 
la renda per càpita dels ciutadans, originant una distorsió i una 
ineficiència en les polítiques econòmiques que es podrien practicar i 
reduint les ajudes que arriben des de la Unió Europea. 

En segon lloc, i no per això menys important, amb l'economia 
submergida es produeix una evident evasió de pagament d'impostos 
que provoca una competència deslleial entre aquells ciutadans i 
empreses que paguen impostos i cotitzacions i aquells que no ho fan. 
D'aquesta manera, a causa de l'economia submergida, es redueixen els 
pagaments a la Seguretat Social, s'augmenta l'endeutament, i en 
conseqüència; s'originen unes seqüeles a llarg termini que es tradueixen 
en reduccions de tot tipus de subsidis. 

Pel que fa al control que s'efectua envers aquesta pràctica il·legal, cal 
destacar que segons les dades publicades per l'OCDE 18 , a Espanya hi 
ha un treballador d'Hisenda per cada 1.928 contribuents, xifra molt 
menor que en comparació amb altres països de la Unió Europea com 

18 Organització per a la Cooperació i el Desenvolupament Econòmic 

França (un treballador d'hisenda per 860 habitants), Alemanya (un 
treballador d'hisenda per 729 contribuents) o Luxemburg (un 
treballador d'hisenda per 551 contribuents). 

Rosario Allué, cap de Servei de Recursos Marins de la Direcció General 
de Pesca, assegura que "la normativa actual és molt i molt exhaustiva", 
però que "el problema sorgeix amb el control d'aquesta normativa". 
Segons Rosario Allué, en el sector pesquer "hi ha una problemàtica de 
compliment des de fa molts anys" i justifica l'acció dels organismes de 
control exposant que "sense una predisposició per part del sector resulta 
impossible controlar els més de 580 quilòmetres costaners". "Si el 
sector pesquer no està conscienciat amb el compliment i l'honestedat 
professional, l'incompliment existirà sempre", afirma amb 
contundència. 

Amb un argument molt similar, Rafel Sardà, investigador en temes de 
gestió costanera i marina en el Centre d'Estudis Avançats de Blanes 
(CEAB) i membre del Comitè de Sostenibilitat de la pesca a Catalunya, 
comenta que no hi ha un problema normatiu, ja que "les polítiques 
pesqueres que proposa la Comissió Europea en línies generals són 
bones", sinó que "el problema sorgeix amb el control d'aquesta 
normativa". 

Defensant la mateixa idea, Eloi Nolla, president d'Ecologistes en Acció 
de Tarragona i Terres de l'Ebre, assegura que "les lleis estan ben fetes" 

i que el problema radica en el control de les mateixes. En aquest sentit, 
l'ecologista qualifica de "ridícul" el control que s'efectua amb el tema 
de les quotes màximes de captura per embarcació i afirma "que molts 
camions es carreguen de peix i surten del port sense declarar res del que 
porten a dins". 

Segons Eloi Nolla, la frase "quant vols en negre i quan vols en blanc" 
és una pràctica quotidiana dins del sector pesquer i això provoca que 
després "apareguin unes xifres declarades d'allò més surrealistes". 

Per a Ana Gordoa, investigadora del CSIC, quan es parla d'economia 
submergida no hi ha un únic responsable i creu que "s'ha de posar en el 
mateix sac pescadors, peixaters i consumidors". La investigadora 
destaca que "el consumidor hauria d'exigir més informació sobre el 
peix que està comprant" i afegeix que "quan es compra un peix que està 
fora de temporada s'està promovent l'economia submergida", ja que 
"resulta impossible que el peix en qüestió hagi arribat a la peixateria de 
forma legal". 

Més enllà de la pèrdua d'ingressos que pateix l'estat amb l'evasió de 
pagament d'impostos, Ana Gordoa considera que la pèrdua més greu no 
és l'econòmica sinó la pesquera, ja que "gran part de les polítiques 
pesqueres actuals no resulten efectives perquè s'apliquen sense saber la 
quantitat real de recurs pesquer que s'està capturant". 

La investigadora fa referència a un recent estudi realitzat pel seu grup 
de recerca per tal de puntualitzar com en l'actualitat "hi ha més d'un 20 
% de declaracions diàries de les flotes artesanals que no passen per 
confraria i entren per venda submergida". En aquest sentit, Ana Gordoa 
comenta que existeix un índex de frau molt important i afegeix que 
després d'analitzar els dies de pesca declarats en ports catalans, " hi ha 
pescadors que declaren 180 i altres que declaren 20 dies amb uns 
ingressos anuals inferiors als 6000 euros". Això és lamentable i s'ha de 
corregir", exposa. 

Per la seva banda, Jordi Ciuraneta, director general de Pesca i Afers 
Marítims, manté que el sector pesquer "hauria d'abandonar el paper de 
victimisme perquè hi ha moltes pràctiques que no s'ajusten a la 
legalitat". En relació amb el control d'aquesta activitat il·legal, el 
director general de Pesca i Afers Marítims considera que l'economia 
submergida no s'acabarà si s'augmenta el control perquè el que "cal és 
un canvi de mentalitat", ja que "la pràctica de l'economia submergida 
és una qüestió de conscienciació, de cultura i d'honestedat 
professional". 

(17:00 Nau de refrigeració) 



Per fi, després de moltes hores de feina, sembla que la jornada laboral 
arriba al seu final. Deixo la llotja per dirigir-me amb en Jaume fins a 
la nau de refrigeració del port. Allà, en Josep encara està acabant 
d'escar els palangres per l'endemà. "Sempre acabo abans que en 
Josep", em comenta en Jaume mentre m'explica que es triga gairebé 
tres hores per escar els més de 2000 hams que utilitzen diàriament. 

Un cop a la nevera, en Jaume s'asseu al costat d'en Josep i entre els 
dos, un a cada cantó del caixó de palangre, van clavant les darreres 
sardines ham rere ham. Amb la ràdio de fons i amb un cigarret a la 
boca, els dos palangres van escant els últims hams de forma distesa. Ja 
no tenen pressa, ja han disminuït el ritme de feina. Els dos són 
conscients que la jornada està a punt d'acabar i sembla com si 
volguessin gaudir d'aquesta petita estona de pausa i relaxació. Amb un 
"com ha anat primo?", en Joan s'interessa pel jornal obtingut. "El 
peix maco ha anat molt bé de preu i al final hem fet 700 eurets amb les 
6 caixes de lluç ", detalla en Jaume amb certa satisfacció. 

Aprofito la tranquil·litat del moment per donar les gràcies als dos 
palangrers per la seva col·laboració i per fer l'última pregunta del dia. 
Després d' experimentar de primera mà la realitat que viu el sector 
pesquer, considero que la millor forma de concloure aquesta 
experiència és coneixent el futur que preveuen els mateixos pescadors. 

Parlo amb en Jaume i en Josep sobre com imaginen el futur de la 
professió i quines són les solucions que es podrien aplicar per millorar 
el seu dia a dia. Dos temes surten debat: la cogestió pesquera i 
l ' aqüicultura. 

6. Cap on anem? 

Segons l'Organització de les Nacions Unides per a l'Agricultura i 
l'Alimentació (FAO), s'estima que al voltant dels 75 % d'espècies del 
món estan sobreexplotades o explotades al límit. Aquesta dramàtica 
realitat s'agreuja quan des d'Europa el 50% de les quotes establertes per 
la Comissió Europea representen unes xifres molts superiors als llindars 
que aconsellen els científics. 

Tal com exposa Jordi Lleonart en la seva obra Present i futur de la 
pesca, una de les discussions clàssiques en el món de la pesca sorgeix 
quan es debaten les causes que originen la variabilitat del recurs pesquer 
i quan es defensa o es critica la inherent incertesa que comporta 
qualsevol predicció científica enfocada en aquest àmbit. Quan s'analitza 
aquesta divergència que pateix el sector, resulta impossible no 
qüestionar-se si aquesta variabilitat és deguda a l'efecte de la pesca o a 
les variacions de les condicions ambientals. 

Una resposta òbvia és que tots dos factors, el mediambiental i l'humà, 
influeixen en major o menor grau. En aquest cas, la segona qüestió ja 

ens porta a qüestionar-nos fins a quin nivell afectarà cada condicionant. 
Al marge d'aquest debat, el que resulta ineludible és que l'ecosistema 
marí està patint un deteriorament propiciat per accions alienes a la seva 
existència i que en cas de no redirigir la situació la condemna 
mediambiental seguirà existint. 

En relació amb aquest futur no tan llunyà, l'any 2006, Boris Worm, 
biòleg de la Universitat de Kiel (Alemanya) , va publicar un informe en 
què s'evidenciava una realitat futura tan preocupant com lamentable. 
D'aquesta manera, després d'estudiar l'increment de col·lapses a causa 
de la pesca, el prestigiós biòleg va arribar a la conclusió que abans de 
l'any 2048 el 100% del recurs pesquer estaria col·lapsat. 
Independentment de les crítiques que aquest treball va rebre sobre la 
fiabilitat de les prediccions, el que resulta indubtable és que la tendència 
del recurs és a minvar i que l'increment de l'esforç pesquer i la 
tecnologia no para de créixer. 

La xifra proporcionada per Worm és una de les moltes dades que 
serveixen per demostrar i evidenciar la gravetat del problema, però en 
cap cas és l'única. Així, només cal fer un repàs als estudis més recents 
per llegir que "el 90% de tots els grans depredadors marítims ja han 
desaparegut", "més del 80% de les poblacions de peixos amb valor 
comercial estan sobreexplotades o completament explotades" o 

"s'estima que més del 25% de totes les captures del món es retornen al 
mar, mortes o moribundes, per no tractar-se de la pesca objectiu". 

A diferència d'altres problemes globals, la solució als problemes 
derivats de la sobrepesca és del tot assequible i passa per a diversos 
camps en els quals tots els actors implicats en el sector pesquer juguen 
un paper fonamental. Amb un context tan poc encoratjador, dues 
mesures com la cogestió pesquera i l'aqüicultura encapçalen l'horitzó 
que marca el futur. 

Francesc Sardà, científic del CSIC i un dels responsables científics del 
pla de cogestió pesquera de la gamba de Palamós, es mostra contundent 
quan assegura que "la cogestió pesquera és l'única alternativa que 
funciona". Com a creador del pla de cogestió de la gamba de Palamós, 
Francesc Sardà explica que "un programa de cogestió pesquera és un 
pla concret, prèviament estudiat, que s'aplica per gestionar un recurs 
pesquer de forma sostenible a partir d'uns condicionants existents" i 
afegeix que "tot pla de cogestió requereix una integració entre 
científics, pescadors, ecologistes i administració". En el cas de la gamba 
de Palamós, Francesc Sardà comenta que era coherent aplicar aquest pla 
de cogestió, ja que "el port de Palamós depèn econòmicament de la 
gamba" i la "flota de Palamós dedicada a la pesca de la gamba és la més 
gran de Catalunya". 

Per Francesc Sardà els beneficis dels plans de cogestió en són molts 
perquè no només permet mantenir la flota que forma part del pla sota 
uns estàndards de sostenibilitat real (no augmentar l'esforç, acordar 
zones protegides, reducció d'hores de pesca...), sinó que a llarg termini 
els plans de cogestió han de proporcionar una pesca estabilitzada i de 
més alt rendiment i, per tant, també un millor rendiment econòmic i una 
recuperació de les poblacions. 

El creador del pla de cogestió de la gamba de Palamós destaca que 
qualsevol pla de cogestió "necessita sí o sí d'un seguiment científico- 
tècnic", ja que "sense un tractament de dades posterior no es pot avaluar 
el pla i en conseqüència la seva eficàcia". En aquest sentit, Francesc 
Sardà, considera que "en l'actualitat els sistemes de cogestió i 
regionalització semblen ser els més adients per fer una gestió més eficaç 
i propera" i comenta que "encara és massa aviat per saber si els plans de 
cogestió seran la solució", però "si alguna cosa es mou en aquest sentit, 
s'ha de recolzar i veure com evoluciona". 

Maurico Pulido, vicepresident de la Plataforma Mediterrània de 
Pescadors Artesanals i pescador en actiu, forma part del Comitè de 
Cogestió de la pesca del sonso 19 de Barcelona i comparteix la mateixa 

19 

El sonso, també conegut com a barrinaire o enfú (Menorca), (Gymnammodytes cicerelus) és 
una espècie de peix de l'ordre dels perciformes. És l'únic representant de 
la família dels ammodítids al mar Mediterrani. 

opinió que en Francesc Sardà assegurant que "la cogestió serà el nou 
model de govern en l'àmbit pesquer i que posarà fi a la crisi estructural 
que pateix el sector". 

Tal com explica un dels seus membres fundadors, el pla de cogestió de 
la sonsera sorgeix com una necessitat després que des de Brussel·les 
arribés la prohibició de la pesca del sonso. "L'entrada en vigor del 
reglament europeu de Pesca del Mediterrani ens obligava a tenir un pla 
de cogestió que justifiqués tres excepcions del mateix reglament: la 
distancia respecte a la costa, la pesca en profunditats inferiors als 50 
metres i l'amplitud de la malla, que per la pesca del sonso ha de ser 
inferior als 50 mil·límetres de diàmetre", detalla amb precisió Pulido. 

Amb aquest context, Mauricio Pulido explica que "després de rebre la 
prohibició des de Brussel·les es crea el Comitè de Cogestió que 
s'encarrega de fer el pla de cogestió que el reglament exigeix". Passats 
uns mesos de la seva aplicació, Mauricio Pulido declara que 
"l'avantatge és total i que els resultats no poden ser millors". 

Amb una enorme satisfacció, el membre del Comitè de Cogestió del 
sonso de Barcelona afirma que "amb l'aplicació del pla de cogestió 
s'ha incrementat el nombre de pescadors del sonso" i "l'activitat 
pesquera s'ha reduït en més de la meitat". Malgrat aquesta reducció de 
l'esforç pesquer, Mauricio Pulido, assegura que "tot i treballar menys 

hores al dia, molts pescadors guanyen més del doble des que pesquen 
sota les directrius que marca el pla de cogestió" 

Mauricio Pulido s'enorgulleix quan comenta que "en l'actualitat el pla 
de cogestió del sonso ha esdevingut com un referent de gestió a escala 
internacional i precisa que "s'està presentant fins i tot al continent 
americà". En aquest sentit, el vicepresident de MedArtNet confirma que 
"les expectatives dipositades en el desenvolupament del pla del sonso 
són molt altes" i afegeix que a través d'aquesta experiència es tanca 
positivament el cercle productiu perquè " hi ha una recuperació i 
conservació del recurs al mateix temps que augmenta l'optimització de 
la rendibilitat dels pescadors". 

Segons Pulido, l'aplicació de la cogestió pesquera garanteix que 
aquelles mesures que es prenen es tradueixin en normes d'actuació que 
permetin la continuïtat dels dos elements essencials en la gestió en 
l'àmbit pesquer: els recursos i les economies dels pescadors. D'aquesta 
manera, El vicepresident de MedArtNet assegura que la cogestió, entesa 
com "la participació i la corresponsabilitat de diversos actors presenta 
unes possibilitats d'èxit molt més elevades, que si solsament és un dels 
actors, en aquest cas l'administració, l'encarregada de gestionar un 
recurs públic que és de tots". 

Tot i els avantatges que s'originen amb la cogestió pesquera, Mauricio 
Pulido afirma que "l'èxit en cap cas és immediat i espectacular en totes 
les iniciatives de cogestió" perquè "cada pesqueria, cada modalitat 
pesquera i cada espècie presenta una idiosincràsia particular i 
específica". En aquest sentit, el creador del pla de cogestió del sonso de 
Barcelona, considera que traspassar mecànicament l'experiència d'un 
projecte de cogestió pesquera a una altra modalitat és "un error 
d'embalum". 

Per Mauricio Pulido la importància de tot plegat radica en la filosofia 
utilitzada per conduir els projectes. D'aquesta manera, comenta que la 
filosofia de la cogestió del sonso es pot traspassar al cent per cent a la 
resta de pesqueries sempre que es tingui en compte que "l'única 
premissa consisteix a treballar conjuntament per dissenyar una 
estratègia, amb períodes d'actuació, que tingui com a objectiu la 
conservació del recurs i l' optimització de la rendibilitat pesquera". "Si 
això s'aconsegueix, l'èxit està garantit", declara de forma contundent. 

En relació amb l'èxit associat als plans de cogestió, el membre del 
Comitè de Cogestió del sonso de Barcelona manté que "amb la cogestió 
es produeix un element que no està present en la gestió unilateral i és 
que el risc d'error es minimitza notablement", ja que "és més fàcil que 
s'equivoqui un que quatre". "La cogestió no és una altra cosa que 
conjuminar criteris envers un mateix tema per tal de conformar un 

espectre de veus el més variat possible que serveixi per analitzar una 
problemàtica des de diferents òptiques". 

Malgrat els bons resultats obtinguts amb el pla de cogestió del sonso, 
Mauricio Pulido lamenta que després de tancar ja la tercera temporada 
de cogestió i d'observar nítidament els avantatges d'aquest nou model 
d'actuació, "encara no han aparegut suficients còpies en altres models 
de gestió pesquera". En aquest sentit, Pulido explica que "en l'actualitat 
no es coneix cap argument que invalidi el procés de cogestió" i per tant, 
"hauria de funcionar com un revulsiu" i "propiciar l'aparició d'altres 
projectes pilot en diverses modalitats de pesca". 

Les granges del mar 

La implantació de l'aqüi cultura, ja sigui entesa com una alternativa o bé 
com una solució futura, sembla consolidar-se com una mesura a tenir 
en compte per afrontar la sobrecapacitat pesquera existent en 
l'actualitat. Amb tot, i malgrat que sembli el contrari, segons els 
experts, l'aqüicultura només s'afegeix a aquest desgavell, ja que es 
calcula que gairebé el 40% de les captures a escala mundial s'utilitzen 
per a fer farina de peix que serveix per engreixar altres espècies que 
només estan a l'abast d'aquella població més afavorida. La pesca 
d'anxoves al banc de Perú i Xile, una pesca enfocada íntegrament a 
l'obtenció del pinso en qüestió per engreixar una espècie de més valor 

com és el salmó, serveix per exemplificar aquesta lamentable realitat. 
En aquest sentit, per engreixar 1 quilogram de salmó es necessita el 
pinso equivalent a 5 quilograms d'anxoves. 

Francesc Sardà, científic del Consell Superior d'Investigacions 
Científiques (CSIC), ho té ben clar i afirma que "l'aqüicultura mai serà 
una solució" perquè "és la mateixa biomassa transformada en 
biomassa". Segons el científic del CSIC, "amb l'aqüicultura només 
s'exhaureix energia per fabricar energia" i afegeix que "no hi ha res 
més econòmic que capturar el peix en el seu propi entorn". 
"L'aqüicultura només provoca un malbaratament de diners", declara 
amb contundència. 

Amb un argument encara més rotund Rosario Allué, cap de servei de 
Recursos Marins de la Direcció General de Pesca, compara 
l'aqüicultura amb "les granges de pollastres que proporcionen 
alimentació barata i simple" i assegura que "aquesta pràctica mai 
substituirà la pesca". 

L'ecologista Lydia Chaparro tampoc concep l'aqüicultura com una 
alternativa o una solució a la sobreexplotació pesquera, ja que "la 
piscicultura de carnívors que es pràctica a Europa depèn directament de 
la pesca per produir pinsos". "Efectuar una pràctica de piscicultura amb 

espècies de la part alta de la cadena tròfica resulta d'allò més il·lògic", 
exposa indignada. 

De forma més discreta, Ana Gordoa, investigadora del CSIC, comenta 
que "l'aqüicultura pot ser un complement, però mai una solució", ja que 
"la societat no vol menjar pollastres criats al mar". La investigadora 
destaca que allò que es busca quan es consumeix peix és "obtenir una 
font d'alimentació rica en omega 3". En aquest sentit, segons Ana 
Gordoa, " l'aqüicultura podrà ser una solució el dia que es sintetitzin 
artificialment aquests olis i s'incorporin als pinsos". 

Des del sector pesquer, Mauricio Pulido, vicepresident de MedArtNet, 
considera que "la piscicultura no pot ser ni la solució ni l' alternativa a la 
pesca", ja que " la solució a la sobreexplotació pesquera no es trobarà 
mai en una pràctica que necessita el doble del seu pes en proteïna 
animal salvatge abans de proporcionar un producte pel consum humà". 

Cogestió i aqüicultura són dues de les mesures que sorgeixen enmig 
d'una realitat d'allò més dramàtica. Eficients o no, cogestió i 
aqüicultura són dues proves fefaents que demostren que cal un canvi de 
rumb per salvaguardar l'ecosistema marí; un ecosistema que 
emmagatzema el 70% de l'aigua del planeta i que mitjançant la seva 
flora oceànica, proporciona gairebé el 90% de tot l'oxigen present al 
nostre planeta. 

